พร้อมเพย์เปิดเต็มสูบ1มี.ค.
คลังเปิดใช้พร้อมเพย์เต็มรูปแบบ 1 มี.ค.นี้ ยกระดับเศรษฐกิจไทยเป็นระบบอิเล็กทรอนิกส์ หนุนอี-คอมเมิร์ซ
28 ม.ค. 2560

โพสต์ทูเดย์ - คลังเปิดใช้พร้อมเพย์เต็มรูปแบบ 1 มี.ค.นี้ ยกระดับเศรษฐกิจไทยเป็นระบบอิเล็กทรอนิกส์ หนุนอี-คอมเมิร์ซ 
นายอภิศักดิ์ ตันติวรวงศ์ รมว.คลัง เปิดเผยว่า การให้บริการพร้อมเพย์จะเริ่มให้บริการโอนเงินระหว่างบุคคลต่อบุคคลได้ตั้งแต่ 27 ม.ค.นี้เป็นต้นไป ทำให้ต้นทุนการโอนเงินของประชาชนถูกลง เพราะโอนเงินไม่เกิน 5,000 บาท/ครั้ง จะไม่มีค่าบริการ ส่วนการโอนเงินพร้อมเพย์เต็มรูปแบบจะเริ่มได้ตั้งแต่ 1 มี.ค.นี้เป็นต้นไป
ทั้งนี้ การโอนเงินระหว่างนิติบุคคลหรือธุรกิจต่อธุรกิจ (B2B) จะเปิดให้ลงทะเบียนและเริ่มโอนได้จริง 1 มี.ค.นี้ เช่นเดียวกับการจ่ายเงินผ่านเครื่องรับบัตร (อีดีซี) ที่จะเริ่มได้ 1 มี.ค.นี้เช่นกัน เพราะมีเอกชนยื่นประมูลวางเครื่องแล้ว 2 ราย คาดว่าจะเริ่มวางเครื่องอีดีซีได้ครบ 5.5 แสนเครื่องภายในกำหนด
นอกจากนี้ จะพัฒนาให้รองรับโอนชำระเงินในการซื้อขายหุ้นของนักลงทุนในตลาดหลักทรัพย์ไทยที่โอนพันกันไปมา และใช้เวลาหักชำระ 3 วัน (T+3) จะให้หักชำระใน 2 วันตามมาตรฐานสากล รวมถึงจะปรับปรุงระบบภาษีอิเล็กทรอนิกส์ การบูรณาการสวัสดิการ และการโอนเงินภาครัฐเป็นอิเล็กทรอนิกส์ ให้ทุกหน่วยงานเตรียมความพร้อมก่อนจะเริ่มใช้จริงในต้นปี 2561
สำหรับการชำระภาษีของนิติบุคคลที่จะเริ่ม 1 มี.ค.นี้ จะให้ผู้ประกอบการเริ่มส่งใบกำกับภาษีผ่านระบบอิเล็กทรอนิกส์ให้กรมสรรพากร แทนการส่งเอกสารที่เป็นกระดาษในปัจจุบัน ซึ่งจะช่วยให้การโอนเงินของภาคธุรกิจ (อี-บิซิเนส) ดีไปด้วย
นายวิรไท สันติประภพ ผู้ว่าการธนาคารแห่งประเทศไทย (ธปท.) กล่าวว่า ในการพัฒนาระบบพร้อมเพย์ทุกฝ่ายได้ให้ความสำคัญกับความปลอดภัยของระบบ ทั้งระบบกลาง ระบบงานของธนาคารแต่ละแห่ง และการเก็บรักษาข้อมูลส่วนตัวของลูกค้า โดย ธปท.ได้ติดตามดูแลอย่างใกล้ชิด และในไตรมาส 2 ปีนี้ ธปท.จะต่อยอดพร้อมเพย์ในการทำธุรกิจของนิติบุคคลผ่านกระเป๋าเงินอิเล็กทรอนิกส์ (อี-วอลเล็ต) เป็นบริการเสริมในการซื้อสินค้าผ่านอี-คอมเมิร์ช และในไตรมาส 3 และ 4 ปีนี้ จะขยายการให้บริการการจ่ายบิลแจ้งหนี้ 
ทั้งนี้ ปัจจุบันธุรกรรมการโอนเงินข้ามธนาคารมีอยู่ 4 ล้านรายการ มูลค่า 3 หมื่นล้านบาท/วัน ดังนั้น เชื่อว่าระบบจะรองรับธุรกรรมพร้อมเพย์ที่เพิ่มขึ้นได้ ซึ่งขณะนี้มีผู้ลงทะเบียนใช้พร้อมเพย์แล้ว 20 ล้านบัญชี ทำให้การให้บริการผ่านโมบายแบงก์กิ้งโตได้ต่อเนื่อง เพราะตอบโจทย์คนในยุคปัจจุบัน โดยปี 2558 มีการทำธุรกรรมทั้งสิ้น 264 ล้านรายการ มูลค่า 3 ล้านล้านบาท เติบโต 73% ในทุกปี 
ด้าน นายปรีดี ดาวฉาย ประธานสมาคมธนาคารไทย กล่าวยอมรับว่า พร้อมเพย์กระทบต่อรายได้ค่าธรรมเนียมทำให้ลดลงบ้าง แต่ธนาคารพาณิชย์ที่มาร่วมทั้ง 21 แห่ง ก็พร้อมใจพัฒนาระบบกันเต็มที่ คาดว่าสิ้นปีนี้จะมีผู้ลงทะเบียนครบ 30 ล้านบัญชี